Festői tájakon - Provence és a Cote d'Azur - TOP Utazási Iroda - Nagykanizsa
2018. április 26 - május 01.
Szállás: 2 éjszaka tranzitszállás Olaszországban, 3 éjszaka Avignon-ban vagy környékén középkategóriás szállodákban
Ellátás: 5 félpanzió (reggeli és vacsora)
Indulás Nagykanizsáról a kora reggeli órákban.
Utazás rövid pihenőkkel Szlovénián és Olaszországon keresztül a francia határhoz közeli tranzitszállásra.
Reggeli után továbbutazás a francia Riviérára. Elsőként a Côte d'Azur gazdag és elegáns városállamába, Monacoba látogatunk. Városnéző sétánk során az óvárost, a hercegi palotát és Grace Kelly sírját is érintjük, majd bejárhatjuk a „száguldó cirkusz" útvonalának egy részét. Rövid szabadprogram után továbbutazás. Következő állomásunk Nizza, ahol szintén rövid sétára indulunk a Garibaldi és Massena téren. Itt található a híres Operaház, a városháza és az igazságügyi palota is. Rövid szabadprogram, majd utazás Antibes-ba. A város végig nagy jelentőséggel bírt a történelem folyamán. A római időkben templomokat, fürdőket, egy diadalívet és nagy terjedelmű védelmi berendezéseket építettek. Hangulatos mediterrán óvárosa, festői sikátorai, provinciális piaca, kulturális látnivalói mind-mind sétára csábítanak. Este a szállás elfoglalása Avignon-ban vagy környékén.
Reggeli után ellátogatunk a Pont du Gardhoz, a rómaiak által épített, Gard folyón átívelő vízvezetékhez, mely a világörökség részét képezi. A híd 49 méter magas, 275 méter hosszú. Egy nagyobb vízvezeték és hídrendszer része volt, mely a környék vízellátását hivatott szolgálni. Innen utunk Provence lelkébe, Arles-ba vezet. Sétánk során megtekintjük az Amfiteátrumot, a St. Trophime templomot és kerengőjét. Délután Les Baux-de-Provence-ban időzünk. A falu a XIX. sz.-ban itt felfedezett ásvány, a bauxit névadója. A szakadékokkal határolt, hegykiszögellésre épült birtok a XV. sz. végétől több ízben is szemet szúrt a központi hatalmaknak. Erődítményeinek Richelieu bíboros adta meg a kegyelemdöfést. Ez viszont mit sem rontott ódon házai, utcái és nyilvános kemencéi által sugárzott atmoszférán.
Napunk utolsó állomása Avignon, a vidék fővárosa. Városnéző séta a pápák egykori városában, ahol a főbb nevezetességek megtekintése után rövid szabadprogramra nyílik lehetőség. Este visszautazunk a szálláshelyre.
Reggeli után utazás Provence egykori fővárosába, amely ma gyógyfürdőhely, a művészetek, a kutak és a platánok városa. Belvárosi séta Aix-en-Provence-ban, rövid szabadprogram.
Ezt követően látogatás egy levendula lepárló üzemben. A vezetett túra során betekintést nyerünk a több mint 100 éve működő üzem gyártási folyamataiba, illetve eredeti provence-i levendula termékeket is vásárolhatunk.
Mai utolsó programként a régió egyik legszebb városát fedezzük fel. Irány az okker vidék. Roussillon kisvárosa a közeli okkerbányáknak köszönhetően Provence egyik leglátványosabb települése. Szinte minden épülete mélyvörös vagy okkersárga színben pompázik, lenyűgözve a látogatókat. Séta, majd visszatérés a szállásra.
Reggeli után ismét a Riviéréra látogatunk. Első megállónkat Cannes-ban tartjuk, ahol maga az élet is egy fesztivál. A város öble két szigetével, a híres sétánya, terei, a kellemes hangulatú óváros része mind-mind ámulatba ejtenek. Következő megállónk Grasse a parfümgyártás fővárosa. Bepillantást nyerhetünk a parfümgyártás technikai fejlődésébe, valamint a parfüm múzeum megismerteti a látogatót a parfüm előállításának lépéseivel. Utunkat folytatva a Corniche panorámaúton még Eze Village városkába is eljutunk, ahol egy csodás egzotikus kertet is megtekintünk, valamint sétálunk a faluban. Kőházak, kézművesek, galériák, utcácskák és csodálatos panoráma, ez vár minket. Este a tranzitszállás elfoglalása Olaszországban.
Reggeli után hazaindulás, folyamatos utazás pihenőkkel. Érkezés a késő esti órákban.
Az utazáshoz érvényes útlevél vagy személyazonosító igazolvány szükséges!
A programváltozás jogát utazási irodánk fenntartja.
Induláshoz szükséges minimális létszám: 35 fő.
Belépők: kb. 80,- €/fő
BBP biztosítás: 2.700,- Ft/fő